Немачка казнена експедиција извршила је ратни злочин према српском цивилном становништву, због губитака које су претрпеле од четнико-партизанских снага. Почетком октобра 1941 стрељали су 2.100 грађана Шапца и Мачве. Репресалије над цивилним становништвом изазване устанком у Србији, а посебно масакри у Шапцу, Крагујевцу и Краљеву изазвали су дефинитивни расцеп и крај партизанско-четничке сарадње, као и почетак њиховог сукобљавања. Четници су сматрали да би наставак офанзивних операција против окупатора био погубан, док је стратегија партизана била наставак оваквог начина ратовања.